የአማራ ክልል ርእሰ መሥተዳድር ተመሥገን ጥሩነህ በደሴ ከተማ የተለያዩ ተቋማትንና የልማት ሥራዎችን ጎበኙ።
ባሕር ዳር፡ ሚያዝያ 30/2012 ዓ.ም (አብመድ) የወሎ ዩኒቨርሲቲ የኮሮና ቫይረስ መመርመሪያ መሳሪያ አስገጥሞ ለምርመራ ዝግጁ ያደረገውንም ተመልክተዋል። ከምርመራ ባለፈ የሕክምራ ባለሙያዎች የኮሮና ቫይረስ መከላከያ አልባሳት፣ የንጽሕና መጠበቂያ ቁሳስና የማቆያ ክፍሎችንም ርእሰ መሥተዳድሩ ጎብኝተዋል።ዩኒቨርሲቲው የኮሮና ቫይረስ ለመመርመር የሚያስችለውን ዝግጅት አጠናቅቆ ወደ ሥራ ለመግባት ማሳወቁ ለምሥራቅ አማራ ቀጠና መልካም አጋጣሚን ፈጥሯል። ዩኒቨርሲቲው ከኮሮና በቫይረስ ጋር ተያይዞ እያከናወነ ያለው ተግባርም የሚመሠገን እንደሆነ አቶ ተመሥገን ተናረዋል።በደሴ ከተማ የሚገኘው የዕፅዋት ማባዣ ማዕከልም የጉብኝቱ አካል ነው። ‘‘የማዕከሉ በጥናት ላይ የተመሠረተ የተሻሻሉ የአትክልትና ፍራፍሬ ብዜት ተግባር ለግብርና ልማት ተግባሩ አጋዥ ነው’’ ያሉት ርእሰ መሥተዳድሩ እያጋጠሙት ያሉ ችግሮችን ለመፍታት በትብብር እንደሚሠራም ቃል ገብተዋል።በደሴ ከተማ አስተዳደር በከተማ ምግብ ዋስትና እየተከናወኑ የሚገኙ የአትክልትና ፍራፍሬ የተፋሰስ ልማትና የንብ ማነብ ተግባራትም ተመልክተዋል። ‘‘በፕሮግራሙ የታቀፉ የኅብረተሰብ ክፍሎች ራሳቸውን በኢኮኖሚ እንዲያሳድጉ እየተከናወነ ያለው ተግባር አበረታች ነው። ይህንን ማሳደግ ላይ በትኩረት ይሠራል’’ ብለዋል።የጎሽ ሜዳ ቧንቧና ፕላስቲክ ፋብሪካም በርእሰ መሥተዳድሩ ተጎብኝተዋል። በክልሉ በማምረት መጠኑ ልዩ እንደሆነ የተናገሩት ርእሰ መሥተዳድሩ እያጋጠመው ያለው የገበያ ትስስር ችግር እንዲፈታ ከሚመለከታቸው የምርቱ ፈላጊ ተቋማት ጋር በመነጋገር መፍትሔ እንደሚቀመጥ አስታውቀዋል።ዘጋቢ፡- ስማቸው እሸቴ